初九日夜坐
作者：韓淲
朝代：宋

paragraphs: 去冬十月已飛雪，於潛滿縣層冰結。
空齋老樹號朔風，客枕欲僵衾楮裂。
主人猶有酒澆愁，旦起相呼相煖熱。
坐中劉郎氣最高，抵掌歌詩雜言說。
流光不覺小至近，澗路摧頹門半閉。
兩年心事夜如何，窗撼山林聲又別。
牀頭兒啼衣尚單，竈下婢苦柴未爇。
麤官寸祿闕既遠，故舊尺書音更絕。
薄田舂米雨不來，欲釀一杯無麯糵。
蕭然默數長短更，惟恐寒氣吹燈滅。
明當一水瀉清泠，會見四山高嵽嵲。
重陰定自六出花，悵望同雲記捫舌。